Document ID: 32010R0519

KOMISSION ASETUS (EU) N:o 519/2010,
annettu 16 päivänä kesäkuuta 2010,
Euroopan parlamentin ja neuvoston asetuksessa (EY) N:o 763/2008 tarkoitetun väestö- ja asuntolaskentoja koskevan tilastotieto- ja metatieto-ohjelman hyväksymisestä
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon väestö- ja asuntolaskennoista 9 päivänä heinäkuuta 2008 annetun Euroopan parlamentin ja neuvoston asetuksen (EY) N:o 763/2008 (1) ja erityisesti sen 5 artiklan 3 kohdan,
sekä katsoo seuraavaa:
(1)
Asetuksen (EY) N:o 763/2008 5 artiklan 3 kohdan mukaan komission olisi hyväksyttävä sille toimitettavia väestö- ja asuntolaskennan tilastotietoja ja metatietoja koskeva ohjelma.
(2)
Kyseisen ohjelman olisi oltava sama kaikissa jäsenvaltioissa, jotta voidaan varmistaa jäsenvaltioissa tehdyistä väestö- ja asuntolaskennoista saatujen tietojen vertailukelpoisuus ja mahdollistaa luotettavien unionin laajuisten katsausten laatiminen.
(3)
Erityisesti on tarpeen määritellä hyperkuutiot, jotka ovat samat kaikissa jäsenvaltioissa, ja erityiset solun arvot ja merkinnät, joita jäsenvaltiot voivat niissä käyttää, sekä aihealueita koskevat metatiedot.
(4)
Väestö- ja asuntolaskennoista annetun Euroopan parlamentin ja neuvoston asetuksen (EY) N:o 763/2008 täytäntöönpanosta aihealueiden sekä niiden erittelyiden kuvausten osalta 30 päivänä marraskuuta 2009 annetussa komission asetuksessa (EY) N:o 1201/2009 (2) vahvistetaan laskennan aihealueita ja niiden erittelyitä koskevat kuvaukset, joita on sovellettava komissiolle viitevuoden 2011 osalta lähetettäviin tietoihin.
(5)
Tässä asetuksessa vahvistetut toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Kohde
Tällä asetuksella vahvistetaan komissiolle (Eurostat) viitevuoden 2011 osalta toimitettavia väestö- ja asuntolaskennan tilastotietoja ja metatietoja koskeva ohjelma.
2 artikla
Määritelmät
Tässä asetuksessa sovelletaan asetuksen (EY) N:o 1201/2009 liitteessä säädettyjä määritelmiä ja erittelyitä. Lisäksi tässä asetuksessa tarkoitetaan:
(1)
tarkasti määritellyn maantieteellisen alueen ’kokonaisväestöllä’ kaikkia henkilöitä, joiden asetuksen (EY) N:o 763/2008 2 artiklan d alakohdassa tarkoitettu vakinainen asuinpaikka on kyseisellä maantieteellisellä alueella;
(2)
’hyperkuutiolla’ moniulotteista ristiintaulukointia, jossa on solun arvo mittaukselle jokaisen luokan jokaiselle erittelylle ristiintaulukoituna hyperkuution jokaisen luokan kaikkien muiden erittelyiden kanssa;
(3)
’pääasiallisella reunajakaumalla’ tietyn hyperkuution osajoukkoa, joka on saatu ristiintaulukoimalla jotkin hyperkuution erittelyt muttei kaikkia;
(4)
’ensisijaisella solulla’ mitä tahansa solua, joka on vähintään yhden pääasiallisen reunajakauman osa tietyssä hyperkuutiossa. Hyperkuutiossa, jossa pääasiallista reunajakaumaa ei ole määritelty, kaikki solut ovat ensisijaisia;
(5)
’toissijaisella solulla’ hyperkuution solua, joka ei ole ensisijainen solu tietyssä hyperkuutiossa;
(6)
’solun arvolla’ hyperkuution solun sisältämää tietoa. Solun arvo voi olla joko ’numeerinen solun arvo’ tai ’erityinen solun arvo’;
(7)
’numeerisella solun arvolla’ solun sisältämää numeerista arvoa tilastotiedon esittämiseksi kyseistä solua vastaavasta havainnosta;
(8)
’salassapidettävällä solun arvolla’ numeerista arvoa, jota ei saa jäsenvaltioissa tilastotietojen luovuttamisesta annettujen sääntöjen nojalla luovuttaa tilastosalaisuuden suojaamiseksi;
(9)
’ei-salassapidettävällä solun arvolla’ numeerista arvoa, joka ei ole salassapidettävä solun arvo;
(10)
’epäluotettavalla solun arvolla’ numeerista arvoa, joka jäsenvaltioiden laadunvalvonnan mukaan on epäluotettava;
(11)
’erityisellä solun arvolla’ hyperkuution solussa numeerisen arvon sijaan olevaa symbolia;
(12)
’merkinnällä’ koodia, joka voidaan lisätä tiettyyn solun arvoon kuvaamaan kyseisen solun arvon erityispiirrettä.
3 artikla
Tilastotieto-ohjelma
1. Komissiolle (Eurostat) viitevuoden 2011 osalta toimitettavia tilastotietoja koskeva ohjelma koostuu liitteessä I luetelluista hyperkuutioista.
2. Jäsenvaltiot voivat käyttää erityistä solun arvoa ”ei sovelleta” ainoastaan seuraavissa tapauksissa:
a)
solu viittaa ainakin yhden erittelyn luokkaan ”ei sovelleta”; tai
b)
solu kuvaa havaintoa, joka ei koske kyseistä jäsenvaltiota.
3. Jäsenvaltioiden on korvattava salassapidettävät solun arvot erityisellä solun arvolla ”ei saatavilla”.
4. Jäsenvaltiot voivat korvata ei-salassapidettävän solun arvon erityisellä solun arvolla ”ei saatavilla” ainoastaan toissijaisessa solussa.
5. Komissio (Eurostat) ei julkista jäsenvaltion toimittamia epäluotettavia solun arvoja, jos jäsenvaltio sitä pyytää.
4 artikla
Solun arvoja koskevat metatiedot
1. Jäsenvaltioiden on tarvittaessa lisättävä hyperkuution soluun seuraavat merkinnät:
a)
”salassapidettävä”;
b)
”epäluotettava”;
c)
”tarkistettu ensimmäisen lähetyksen jälkeen”;
d)
”ks. liitteenä olevat tiedot”.
2. Kaikkiin soluihin, joiden salassapidettävä arvo on korvattu erityisellä arvolla ”ei saatavilla”, on lisättävä ”salassapidettävä”-merkintä.
3. Kaikkiin soluihin, joiden numeerinen arvo on epäluotettava, on lisättävä ”epäluotettava”-merkintä, riippumatta siitä, esiintyykö solussa numeerinen arvo vai erityinen arvo ”ei sovelleta”.
4. Kaikista soluista, joihin on lisätty vähintään yksi merkinnöistä ”epäluotettava”, ”tarkistettu ensimmäisen lähetyksen jälkeen” tai ”ks. liitteenä olevat tiedot”, on annettava selittävä huomautus.
5 artikla
Aihealueita koskevat metatiedot
Jäsenvaltioiden on toimitettava komissiolle (Eurostat) aihealueita koskevat metatiedot liitteen II mukaisesti.
6 artikla
Voimaantulo
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 16 päivänä kesäkuuta 2010.

Labels: 12
0
15
19